Ō Bi Uvidio mla Ifoto Le Nwu Ɛlā | Ō Jé Ɔkpá mla Ō Nwu Ācɛ Ɛlā\nOKLƆCƐ ƆMƐ 9\nŌ Bi Uvidio mla Ifoto Le Nwu Ɛlā\nƆDĀ NƐ A CIKA Ō YA: Bi aɔdā nɛ éyi gē má a le ya ku aɛlā nōo cɛgbá a kóō teyi peee klla tɔɔtɛ ō bla.\nJe aɔdā nɛ éyi gē má a nōo géē ta uwɔ abɔ nwu ɔkpá lɔhi fiyɛ. Ipu ujɔ, a lɔfu bi ifoto, Udiagram, umaapu, ifoto nōo gē mafu ɛgɛ nɛ odee ya gboce iyi uwa, amāŋ aɔdā ɔhá nɛ éyi gē má a le nwu aɛlā nōo cɛgbá, ó wɛ aɛlā ɔhá ligii ligii nōo yɔ ipu ɛlā ō ka tɛɛcɛ ku uwɔ a ŋ. A lɔfu bi uvidio le ya ɔdā ekponu nyā ipu uklɔ ku ɔna ō ta a duu. Ta ācɛ nɛ a yɔ i kɛla lɛ uwa a abɔ kéē hii blakwu ɔdā nɛ a bi le kɛla lɛ uwa a foofunu ŋ amáŋ kéē blakwu ɛlā ō nwu a.\nYa kéē má aɔdā nɛ a yɔ i bi le kɛla lɛ uwa a. Bɛɛka, ɔdaŋ ku a yɔ i mafu ifoto ŋma ɛyi ede, ceyitikwu ya ku ifoto a kóō wɛ ɛnɛhi, o ya ɛɛ ku ācɛ nōo yɔ i jahɔ gā uwɔ a kéē lɔfu má ɔ lɔɔlɔhi.\nLɛ aɔdā nɛ a gáā mafu lɛ uwa a tutu taajɛ gbɔbu le eko.\nLɛ ifoto nōo yɔ ipu ɔkpá ku alɔ duuma mafu lɛ ɔcɛ nɛ a yɔ i kɛla lɛ ɔ a, cɛɛ a da ɔ kóō kɛla lɛyikwu ɔdā nɛ ó má ipu ifoto a. Ɔdaŋ kóō cɛgbá, lɛ aɔka ɔhá da ɔ, o ya ɛɛ ku a lɛ ɔcɛla a teyi peee. Eko nɛ a yɔ i ma uvidio fu lɛ ɔcɛ, lɛ ɔdā ō gwo uwaya ku uwɔ piyeyi fu ɔ, o ya ɛɛ ka ó má uvidio a lɔhi. Ó cɛgbá ku a yɔ i kɛla eko nɛ ó yɔ i má uvidio a ŋ.\nŌ Jé Ɔkpá mla Ō Nwu Ācɛ Ɛlā—Ō Bi Uvidio mla Ifoto Le Nwu Ɛlā